**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΜΑΡΑΘΩΝΑ**

**Αριθμός Πράξης**

**14 /2021**

Η Διευθύνουσα το Ειρηνοδικείο Μαραθώνα, Ειρηνοδίκης, Μαρία - Αμαλία Νταή

Αφού έλαβε υπόψη:

1. Την υπ’ αριθ. Δ1α/ΓΠ.οικ.12639 Κ.Υ.Α. (ΦΕΚ τ. Β’ 793/27-2-2021), με την οποία λαμβάνονται έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας, που αφορά, μεταξύ άλλων, και στη λειτουργία των Δικαστηρίων,
2. Ότι τα ειδικότερα ζητήματα που ανάγονται στην εύρυθμη διεξαγωγή των εργασιών των δικαστικών υπηρεσιών της χώρας, καθώς και εκείνα που, κατά περίπτωση και κατά την κρίση του οργάνου διοίκησης, έχουν κατεπείγοντα χαρακτήρα και χρήζουν άμεσης αντιμετώπισης, ρυθμίζονται με αποφάσεις των οργάνων διοίκησης αυτών (άρθρο 1 παρ. 1 περ. 4 της άνω Κ.Υ.Α.) και
3. Την προάσπιση της δημόσιας υγείας, τις υπηρεσιακές ανάγκες και την εύρυθμη λειτουργία του Ειρηνοδικείου Μαραθώνα, καθώς και την προστασία της υγείας των υπηρετούντων σε αυτό, των προσερχομένων Δικηγόρων και πολιτών,

**ΑΠΟΦΑΣΙΖΕΙ** ότι κατά το χρονικό διάστημα από τη Δευτέρα 1-3-2021 και ώρα 6:00 έως και τη Δευτέρα 8-3-2021 και ώρα 6:00, για προληπτικούς λόγους δημόσιας υγείας,

1. Αναστέλλονται προσωρινά:

α) Όλες οι δίκες (τακτικής διαδικασίας, μικροδιαφορών, ειδικών διαδικασιών, ασφαλιστικών μέτρων, εκούσιας δικαιοδοσίας [συμπεριλαμβανομένων των Ν. 3869/2010 και 4605/2019]), που έχουν προσδιοριστεί για συζήτηση. Οι εν λόγω υποθέσεις δεν θα συζητηθούν, αλλά θα αποσυρθούν οίκοθεν χωρίς την παρουσία των διαδίκων ή/ και των πληρεξουσίων Δικηγόρων τους. Κατά το άνω χρονικό διάστημα της αναστολής, δεν θα συζητηθούν ούτε αιτήματα προσωρινών διαταγών Ν. 3869/2010 και 4605/2019, τα οποία θα αποσυρθούν, ομοίως, οίκοθεν χωρίς την παρουσία των διαδίκων ή/ και των πληρεξουσίων Δικηγόρων τους. Οι προσωρινές διαταγές που έχουν χορηγηθεί επί αιτήσεων ασφαλιστικών μέτρων ή εκούσιας δικαιοδοσίας (συμπεριλαμβανομένων των Ν. 3869/2010 και 4605/2019) και έχουν ισχύ έως τη συζήτηση της κύριας υπόθεσης, η οποία έχει προσδιοριστεί κατά το άνω χρονικό διάστημα της αναστολής, θα παρατείνονται οίκοθεν με απόφαση του Προέδρου Υπηρεσίας, ο οποίος θα ορίζει και τη διάρκεια της παράτασης, χωρίς να απαιτείται κάποια ενέργεια ή παρουσία των διαδίκων ή/ και των πληρεξουσίων Δικηγόρων τους.

β) Οι νόμιμες και δικαστικές προθεσμίες για τη διενέργεια διαδικαστικών πράξεων και άλλων ενεργειών ενώπιον των υπηρεσιών του Δικαστηρίου, καθώς και η παραγραφή των συναφών αξιώσεων.

γ) Οι, κατά τις κείμενες διατάξεις, διαδικασίες αναγκαστικής εκτέλεσης και διενέργειας πλειστηριασμών και

δ) Με την επιφύλαξη των κατωτέρω υπ’ αριθ. 2 εξαιρέσεων, όλες οι ενέργειες ενώπιον του παρόντος Δικαστηρίου. Ως εκ τούτου, ενδεικτικώς, δεν θα κατατίθενται με φυσική παρουσία πάσης φύσεως δικόγραφα (αγωγές, αιτήσεις, ένδικα μέσα κλπ.), δεν θα κατατίθενται προτάσεις και προσθήκη - αντίκρουση μετά των σχετικών εγγράφων κατά τα άρθρα 237 παρ. 1 και 2 ΚΠολΔ, καθώς και κατά τα άρθρα 4Η και 4Θ Ν. 3869/2010, καθόσον οι προβλεπόμενες στα εν λόγω άρθρα προθεσμίες είναι σε αναστολή, δεν θα κατατίθενται με φυσική παρουσία αιτήσεις για χορήγηση πιστοποιητικών, δεν θα κατατίθενται αιτήσεις για παροχή νομικής βοήθειας, δεν θα κατατίθενται αιτήσεις για δημοσίευση διαθηκών και κήρυξη αυτών κυρίων, ούτε αιτήσεις για έκδοση διαταγών, διατάξεων, κληρονομητηρίων, έγκρισης σωματείων ή τροποποίησης των καταστατικών αυτών, δεν θα λαμβάνονται ένορκες βεβαιώσεις, δεν θα πραγματοποιούνται δηλώσεις αποποίησης κληρονομίας, δηλώσεις τρίτου και θεώρηση για γνήσιο υπογραφής συναινετικών διαζυγίων, ούτε εξωδικαστικοί συμβιβασμοί, δεν θα συζητούνται συναινετικές προσημειώσεις υποθήκης, δεν θα χορηγούνται με φυσική παρουσία αντίγραφα αποφάσεων, διαταγών, διαθηκών κλπ., ούτε πιστοποιητικά, δεν θα χορηγούνται απόγραφα και δεν θα πραγματοποιείται προκαταρκτική εξέταση και προανάκριση.

**2)** Εξαιρούνται από την αναστολή, ήτοι θα διεξάγονται κανονικά:

α) Η χορήγηση και ανάκληση προσωρινών διαταγών επί υποθέσεων ασφαλιστικών μέτρων και γνήσιας εκούσιας δικαιοδοσίας, οι οποίες γίνονται χωρίς κλήτευση του αντιδίκου. Προς τούτο, επιτρέπεται η κατάθεση αιτήσεων των ανωτέρω διαδικασιών, μόνο εφόσον αφορούν κατεπείγουσες περιπτώσεις και σωρεύεται σε αυτές αίτημα χορήγησης ή ανάκλησης προσωρινής διαταγής, καθώς και αυτοτελών αιτημάτων χορήγησης ή ανάκλησης προσωρινής διαταγής. Η κατάθεση των εν λόγω δικογράφων θα πραγματοποιείται μόνο κατόπιν προηγούμενης συνεννόησης με τη Γραμματεία (ραντεβού) στα τηλ. 22950-52633 και 22950-54133, προς αποφυγή συγχρωτισμού. Το αίτημα χορήγησης ή ανάκλησης προσωρινής διαταγής θα συζητείται παραχρήμα χωρίς κλήτευση του αντιδίκου.

β) Η ηλεκτρονική κατάθεση δικογράφων και αιτήσεων για έκδοση πιστοποιητικών όπου αυτό προβλέπεται και είναι δυνατό (μέσω του συστήματος solon.gov.gr).

γ) Όσες δικογραφίες προκαταρκτικής εξέτασης ή προανάκρισης χαρακτηρίζονται ως επείγουσες ή κατεπείγουσες με βάση την Εισαγγελική παραγγελία, καθώς και όσες, κατά την κρίση του αρμοδίου προανακριτικού υπαλλήλου, χρήζουν άμεσης αντιμετώπισης σε σχέση με το χειρισμό ή την περαίωσή τους και

δ) Η δημοσίευση αποφάσεων, πράξεων, διαταγών και διατάξεων.

**3)** Η λειτουργία της Γραμματείας του Δικαστηρίου περιορίζεται στις αναγκαίες ενέργειες για τη διεκπεραίωση των ανωτέρω υποθέσεων και μόνο, καθώς και εκείνων που, κατά περίπτωση και κατά την κρίση του Προέδρου Υπηρεσίας, έχουν κατεπείγοντα χαρακτήρα και χρήζουν άμεσης αντιμετώπισης, η δε εξυπηρέτηση των κ.κ. πληρεξουσίων Δικηγόρων και των πολιτών στα παραπάνω αντικείμενα θα γίνεται, προς αποφυγή συγχρωτισμού, μόνο κατόπιν προηγούμενης τηλεφωνικής συνεννόησης (ραντεβού) στα τηλ. 22950-52633 και 22950-54133.

**4)** Τα ραντεβού που είχαν προγραμματιστεί με τη Γραμματεία κατά το άνω χρονικό διάστημα της αναστολής και αφορούν σε υποθέσεις που δεν εμπίπτουν στις προαναφερθείσες εξαιρέσεις ακυρώνονται.

Στο πλαίσιο των γενικών κατευθύνσεων που έχουν δοθεί από το Υπουργείο Υγείας, παρακαλούνται οι κ.κ. πληρεξούσιοι Δικηγόροι και οι πολίτες να μην προσέρχονται στους χώρους του Ειρηνοδικείου, παρά μόνον για τη διεκπεραίωση των ανωτέρω υποθέσεων και κατόπιν προηγούμενης τηλεφωνικής συνεννόησης (ραντεβού), κατά τα προαναφερθέντα, για δε τυχόν διευκρινίσεις ή ερωτήσεις παρακαλούνται όπως επικοινωνούν αποκλειστικά τηλεφωνικώς με το Ειρηνοδικείο στα τηλ. 22950-52633 και 22950-54133.

Τέλος, προς διασφάλιση της δημόσιας υγείας, ορίζονται τα παρακάτω αναγκαία υγειονομικά μέτρα για την ασφαλή λειτουργία του Δικαστηρίου ενόψει της πανδημίας του κορωνοϊού COVID-19:

**1)** Υποχρεωτική χρήση μάσκας από τους δικαστές, γραμματείς, συνηγόρους, διαδίκους και λοιπούς παρισταμένους εντός και εκτός των χώρων του Δικαστηρίου, σύμφωνα με τις εκάστοτε οδηγίες και υποδείξεις της Επιτροπής Αντιμετώπισης Έκτακτων Συμβάντων Δημόσιας Υγείας από Λοιμογόνους παράγοντες.

**2)** Απαραίτητη η χρήση αντισηπτικού διαλύματος το οποίο είναι διαθέσιμο σε όλους τους χώρους του Ειρηνοδικείου.

**3)** Αυστηρή τήρηση απόστασης προσώπων κατ’ ελάχιστο όριο 1,5 μέτρου.

**4)** Ανώτατο όριο εισερχομένων στους χώρους των γραφείων: ένα (1) άτομο τη φορά.

Καπανδρίτι, 1 Μαρτίου 2021

Η Διευθύνουσα το Ειρηνοδικείο Μαραθώνα

ΜΑΡΙΑ - ΑΜΑΛΙΑ ΝΤΑΗ  
ΕΙΡΗΝΟΔΙΚΗΣ Δ’